Papersnake/gushiwen huggingface dataset:
登峨眉山至楚狂接舆隐处旁有玉液泉
胡直（明代）

群峰屹中天，回峦閟芳谷。流泉递宫商，隐约闻凤曲。

楚狂去千秋，高风表幽独。仆本黄虞徒，雅志稷契躅。

缪负宇宙身，岂甘泉石牿。狂者亦何为，谅哉非所淑。

彊年挂簪绂，饥溺意颇笃。宿疴疲缛节，神襟踬繁牍。

根荄气自劣，枝葩艳空续。时乎不再来，天命讵终复。

困思漆开言，暗与接舆触。往辙已无追，来轩尚可赎。

决策希潜龙，匪徒耽薖轴。归与贵自裁，亲交难共告。
次韵伯寿述怀
张纲（宋代）

仲蔚蓬蒿满径荒，主人曾是汉中郎。干时不利初无术，医国那知别有方。

老去与谁同臭味，秋来多病独悲凉。倚天长剑君休问，腐肉当前亦敛铓。
送吕漳州
白居易（唐代）

今朝一壶酒，言送漳州牧。半自要闲游，爱花怜草绿。

花前下鞍要，草上携丝竹。行客饮数杯，主人歌一曲。

端居惜风景，屡出劳僮仆。独醉似无名，借君作题目。
后潭游船见岸上看者有感
欧阳修（宋代）

喧喧谁暇听歌讴，浪绕春潭逐綵舟。争得心如汝无事，明年今日更来游。
登衡岳三首 其三
王阮（宋代）

绝境当须著好词，衰怀已觉不胜奇。烦君试向仙家问，怕有弥明更解诗。
送真舍人帅江西八首
刘克庄（宋代）

自昔安危等置棋，击人着数匪天为。
何因国手来当局，要看开奁布子时。
送邬文伯
史弥宁（宋代）

一世邬文伯，三生钟子期。
风流到尊俎，酬介迭埙箎。
去棹趋兰养，来鞯趁菊时。
南湖清镜里，明日欠君诗。
八声甘州 次钱思复怀钱塘旧游韵
邵亨贞（元代）

叹前朝、胜地正离离，荒草不胜春。纵湖山尚好，泉乾虎迹，井閟龙鳞。

多少王侯第宅，游赏太平身。车马经行处，锦绣纷纭。

梦里曲江宫殿，自长安日远，深锁愁云。念墙头杨柳，憔悴向谁颦。

又东风、鸟啼花落，黯黄昏、胡骑满城尘。当时事、不堪回首，重问陈人。
崇宁乙酉元巳率同僚修禊于七星岩
张渐（唐代）

妙意其谁运大钧，玲珑奥室辟天真。斗临北地精初结，龙去丹天穴未湮。

洪造故教虚待物，良辰赢得乐同民。我来禊有自然兴，岂羡兰亭曲水滨。
二绝寄章氏女子
郑刚中（宋代）

女子有家难恋汝，外甥似舅岂忘渠。
春风万里空相忆，但愿平安数寄书。
夕发邠宁寄从弟（一作寄舒从事）
马戴（唐代）

半酣走马别，别后锁边城。日落月未上，鸟栖人独行。

方驰故国恋，复怆长年情。入夜不能息，何当闲此生。
过江口乌牛石
梁维栋（明代）

乌牛亦食江边草，长得放閒日夕眠。堪笑红尘奔逐客，劳劳只为利名牵。
行香子 秋柳。寄外
陶淑（清代）

前日依依，今日丝丝。最无聊、月落乌啼。莫来芳榭，莫点春衣。

怕雨凄凄，烟寂寂，漏迟迟。

谁扫长眉，谁管长堤。怅西风、不送人归。阑干红处，蝴蝶黄时。

对叶萧萧，如飒飒，草离离。
言行吟
邵雍（宋代）

言不失仁，行不失义。
自吉佑之，吉无不利。
言与仁背，行与义乖。
吉且不佑，人能行哉。
有商君者，贼义残仁。
为法自弊，车分其身。
始知行义修仁者，便是延年益寿人。
戏题素尚斋
弘历（清代）

密云拖雨兴，刚罢视朝曾。可以换端冕，聊因攀蔓藤。

丹梯耐幽赏，白屋合芳称。屡著山龙入，顾言底是能。
怀汪圣锡
张九成（宋代）

美玉藏精璞，明珠媚深渊。
天清气或朗，光景露涓涓。
或者辄按剑，奇才叹难全。
之子英杰人，声名何轩轩。
妙龄魁四海，终始皆称贤。
过眼不再读，悟心非口传。
文真翻手成，识超余子先。
森森列五岳，浩浩朝百川。
谓年未三十，当握造化权。
陶甄到唐虞，修洁偕渊骞。
谁云一戢翅，沈滞十二年。
众论今未谐，子心方藐然。
磨礲尽箭镞，刮洗成混圆。
上造羲轩外，下极宣政前。
讨论分本末，钩颐穷由缘。
遥遥数千载，恍然落眼边。
斯文天其兴，子能常踬颠。
试看桃李花，三春何暄妍。
未及瞬息间，飘零堕风烟。
青青乔松枝，霜雪弥贞坚。
子如识此理，聊臣白云巅。
题有余斋
释崇岳（宋代）

日月双萤火，乾一做鹊巢。
大千沙界外，总在目前包。
病中自遣
陆游（宋代）

一鸦振羽鸣，窗色忽已缟。
众鸟次第来，各矜语言好。
病夫正拥被，宛若儿在褓。
跣婢职衣襦，丫童谨除扫。
红日已入帘，吾岂尚恨早？悠然一杯粥，顽钝聊自保。
立春 其一
虞俦（宋代）

土牛迟重小加鞭，无限春风才管弦。好事东君真敏捷，也能雪里散红莲。
伊昔四首
于石（宋代）

伊昔西湖上，孤山几树梅。
断篱深院落，流水旧亭台。
明月无今古，春风自去来。
逋仙不复作，消瘦为谁开。
桃源忆故人 何先生欲游海岛，以竹杖赠之
马钰（金朝）

道家攀送呈玄趣。膝上自然琴抚。声透九霄妙处。引下青鸾舞。流霞满酌休辞诉。九节灵枝携去。相助亘初行步。直上蓬莱路。
挽刘刑部诗二首
李洪（宋代）

东海于公老，当年大里门。
身为二千石，恩及四儿孙。
富寿悬车日，悲伤易箦言。
佳城今日启，松柏閟高原。
出游郊外七绝
王炎（宋代）

孤烟近见数椽屋，急水时行独木桥。
入眼异乡风景别，修眉一抹暮山遥。
答妇兄林公遇四首
刘克庄（宋代）

恨余行李速，愧子酒杯长。
日暮于谁屋，天寒陟彼冈。
柳浪雨中时亲朋多自场中归
袁宏道（明代）

自起约书床，炉烟细细长。稍呼营酒客，新试焙茶方。

夜雨花棚绽，朝盘豆角香。亲朋递来往，閒与校头场。
除夜长安客舍
欧阳詹（唐代）

十上书仍寝，如流岁又迁。
望家思献寿，算甲恨长年。
虚牖传寒柝，孤灯照绝编。
谁应问穷辙，泣尽更潸然。
送刘侯之官吉州
陆文圭（元代）

暨州美政不三年，江右遗民借二天。
皂盖朱轓新牧守，青原白二旧山川。
邦衡奏疏云中有，永叔诗章洛下傅。
故里诸孙无羔否，下车第一表先贤。
明堂赋
刘允济（唐代）

大哉乾象，紫微疏上帝之宫；邈矣坤舆，丹阙披圣人之宇。聿观文而听政，宜配天而宗祖；体神化以成规，应灵图而立矩；度七筵以垂宪，分四室而通辅。合宫之典，郁乎轩邱；重屋之仪，崇於夏禹。因殷成於五帝，继周道於千古。统正朔之相循，起皇王之踵武。大礼兴而三灵洽，至道融而万物睹，其在国乎？

惟圣践极，配永登枢。浃生成於大冶，销品汇於洪炉。贯星象而调七政，列山川而宅五都。开洛阳之宝籍，受河阙之祯图。总夔龙於国序，集？鹭於天衢，包壮业於元顼，笼景化於黄虞。功既成矣，道既贞矣。答后土之嘉祥，蔼上元之殊祉；望仙阁之秀出，瞻月观之宏峙；镂红玉以图芳，肃龟坛而荐祀；道不言而有洽，物无为而自致。向明南面，高居北辰。属天下之同轨，率海内以严？，想？台以应物，考明堂以临人。协和万？，怀柔百神。降虔心，启灵术，采旧典，询故实。表至德於吹万，起宏规於太一。欣作之於有范，伫成之於不日。

工以奔竞，人皆乐康。访子舆於前迹，揆公玉之遗芳；顺春秋之左右，法天地之圆方。成八风而统刑德，观四序而候炎凉；跨东西而作甸，掩二七以疏疆。下临星雨，傍控烟霜。翔军？坠於层极，宛虹拖於游梁。昆山之玉楼偃蹇，曾何仿佛；沧海之银宫焕烂，安足翱翔？

于是览时则，徵月令，观百王，绥万姓。肆类之典攸集，郊？之礼爰盛。衣冠肃於虔诚，礼乐崇於景令。三阳再启，百辟来朝，元？雾集，旌旆？摇。湛恩毕被，元气斯调，罗九宾之玉帛，舞六代之咸韶。泽被翔泳，庆溢烟霄。穆穆焉，皇皇焉，粤自开辟，未有若斯之壮观者矣!焕乎王道，昭贲三才，远乎圣怀，周流九垓。鸿名齐於太昊，茂实光乎帝魁。浃群山於雨露，通庶品以风雷。盛矣美矣！皇哉，唐哉！
姚参政挽诗二首 其一
洪适（宋代）

发轫词坛日，曾同萧寺盟。望洋吞渤澥，历块指幽并。

不竞二三策，难淹九万程。君王颛赐第，千佛漫联名。
葬书语
佚名（唐代）

葬压龙角，其棺必斫。

朱雀和鸣，子孙盛荣。

朱雀悲哀，棺中见灰。

安龙头，枕龙角。不三年，自消铄。

安龙头，枕龙耳。不三年，万乘至。
赠僧崖公
李白（唐代）

昔在朗陵东，学禅白眉空。大地了镜彻，回旋寄轮风。

揽彼造化力，持为我神通。晚谒泰山君，亲见日没云。

中夜卧山月，拂衣逃人群。授余金仙道，旷劫未始闻。

冥机发天光，独朗谢垢氛。虚舟不系物，观化游江濆。

江濆遇同声，道崖乃僧英。说法动海岳，游方化公卿。

手秉玉麈尾，如登白楼亭。微言注百川，亹亹信可听。

一风鼓群有，万籁各自鸣。启闭八窗牖，托宿掣电霆。

自言历天台，搏壁蹑翠屏。凌兢石桥去，恍惚入青冥。

昔往今来归，绝景无不经。何日更携手，乘杯向蓬瀛。
偈二十七首
释守净（宋代）

瞿昙鼓动三寸舌，四十九年无法说。
达磨不立一字脚，列派分枝无处著。
青山不锁长飞势，沧海合知来处高。
杨浩然见寄因次其韵
彭汝砺（宋代）

百年流转笑浮生，忧思随时苦未宁。心胆爱君长似水，鬓毛如未欲垂星。

春风半夜烧灯院，腊雪穷年祭酒厅。梦寐旧游如昔日，可怜庭柏自青青。
送林君锡宣德
黄裳（宋代）

最喜君来写我忧，群情忙处独抽头。功名机会须时可，诗酒光抽属自由。

醉度九秋江上舫，食游双箸海边州。两年官满休瞻望，且与磨铅了校雠。
团墩秋月
李东阳（明代）

庾亮楼前月正明，谢公墩上雨初晴。
清光照我双吟鬓，此夜怀人万里情。
隔竹流萤看不见，绕枝羁鸟宿还惊。
天涯一望乡心切，肠断秋山笛里声。
端午帖子·太上皇后阁
周必大（宋代）

水晶宫阙净无尘，姑射神仙绰有真。
宝录自应表万善，冰台安用结双人。
句
张俞（宋代）

与谁天末分青髻，长向人间画翠峨。
拟寒山寺 其一二七
释怀深（宋代）

莫嫌门户少，转富转心劳。夜怕奸偷至，时防风火烧。

名高招谤重，财积致谗饶。外物多为累，令人思许巢。
金陵行送余局官
王冕（元代）

李白题诗旧游处，桃花杨柳春无数。
六代衣冠委草莱，千官事业随烟雾。
大江西下秦淮流，石头寂寞围荒丘。
原田每每尽禾黍，青山不掩诸公羞。
高楼如天酒如海，触景令人生感慨。
红堕香愁燕子飞，风流王谢今安在？我欲去寻朱雀桥，淡烟落日风萧萧。
交疏结绮杳无迹，但见野草生新苗。
小儿纷纷竞豪纵，区区割据成何用？芙蓉水冷燕支消，千古繁华同一梦。
伤今吊古如之何？头上岁月空蹉跎。
君行喜有丝五紽，宦情不似诗情多。
江南故事可知否？白云霙霙变苍狗。
休论平生锦机手，浩歌且醉金陵酒。
颂古十七首 其四
释道行（宋代）

赵州庭前柏树子，昆崙眼睛如点漆。笑他法眼谤先师，觉公心苦口如蜜。
亲旧书来多问近况以诗答之
陆游（宋代）

耐辱推颓百不能，居然老病住庵僧。
流年速似一弹指，更事多於三折肱。
庭树影中闻夜汲，邻机声里对寒灯。
沈诗任笔俱忘尽，酒户新来却少增。
送王龟龄得请还乡
吴芾（宋代）

两驰章奏叩天关，只愿归来老故山。
愧我尚留牵吏役，羡君先故得身闲。
冥鸿已逐高风举，倦鸟终随落照还。
尚似杖藜寻旧约，雁峰深处共跻攀。
齐南郊光章十三首 其一 肃咸乐谢超
佚名（隋代）

夤承宝命，严恭帝绪。奄受敷锡，升中拓宇。亘地称皇，罄天作主。

升域来宾，日际奉土。开元首正，礼交乐举。六典联事，九官列序。
禽言 其二
顾清（明代）

有客苦无酒，提壶向邻沽。山禽当我前，笑我提壶卢。

壶卢壶卢我自提，尔自不提，聒聒鸣何为。
秋夜诗 其四
湛方生（魏晋）

星倾晖以流素。
游章运判园亭 其一
刘攽（宋代）

自有林亭不种花，总将春色寄邻家。桃红梅白须寻得，暮去朝来不算赊。
秋夜书廨中壁
蔡襄（宋代）

遥夜不能寝，值兹节物清。
大空莹虚碧，仰观澄性情。
素月若可把，浮云何故生。
瑶琴且勿弄，谁邻希代声。
金陵赠别诗送彦晦先生南归
唐应奎（明代）

粤客操南音，萧萧雪点琴。既多怀宝意，肯受俗尘侵。

望外寒江驿，灯前故国心。开尊莫辞醉，明发又分襟。
鬓云松令 得林风信后作
李佩金（清代）

好风吹，鸿信至。料得书成，湿透桃花纸。婉转回文无限思。

才念完时，却又从头起。

寄来情，封去泪。待到愁边，已过当时意。认取江南红豆子。

粒粒分明，尽是离人渍。
集秀野草堂醉后作
徐昂发（清代）

飞扬意气未磨砻，五岳崚嶒方寸中。草木尚生无患子，男儿那作可怜虫。

逢花茗艼为愁饮，结柳逡巡叹学穷。至竟文章成底事，莫临辽海哭秋风。
三月六日再用韵二首
方回（元代）

百杯不乱善食酒，如手拜玉肘生柳。
貌醉心醒戒亢悔，一斟一酌乾用九。
犹龙世岂无斯人，渔网可致皆常鳞。
蜾蠃螟蛉勿浪语，得似刘伶鸡肋身。
怀归二首 其一
王守仁（明代）

深惭经济学封侯，都付浮云自去留。往事每因心有得，身閒方喜世无求。

狼烟幸息昆阳患，蠡测空怀杞国忧。一笑海天空阔处，从知吾道在沧洲。
上丞相寿
戴栩（宋代）

篆金成宝玉成编，春满东朝万象妍。
黼衮有尊天子圣，盐梅无象上公贤。
日开喜色临黄道，风递和声下碧躔。
清晓两宫齐锡寿，三槐影里沸传宣。
题洪景伯分绣阁
蔡向（宋代）

杰阁横空爽气收，一时胜概压岩幽。
要将绣岭匿峰色，分入霞岩栖月楼。
雌霓挂檐供彩笔，雄风拂面快金瓯。
才华便合冲霄去，应为看云却少留。
园步杂兴
张镃（宋代）

无风寒色自凄迷，晚日低笼一径微。
竹里鸠藏初未觉，小车行过忽横飞。
次韵杨立之十一官府馆二篇
苏颂（宋代）

楚客登临悲素秋，感时风物自飕飕。
潦收远水清堪鉴，雨过群山翠欲浮。
月露往来羁旅恨，仓箱千万里民讴。
鬓毛衰飒欢游少，珍重嘉篇写我忧。
锦孙
刘克庄（宋代）

胎发落居后，屠苏饮最先。
眉间八十字，愿汝过翁年。
送东山源和尚归闽
释广闻（宋代）

寻思六十蒿枝拂，如何再得一顿吃。此是临济住后时，黄檗棒头痛的的。

寻思昔日曾行脚，未离南方已先错。此是天平住后时，西院清风顿销铄。

此时人是彼时人，去时路是来时路。老源胸中只自知，却道古人恰相似。

二月江湖春水生，拈得乌藤先我行。得大愚力黄檗力，且听住后真消息。
送周教授兼简刘左史薛寺丞 其一
释居简（宋代）

舍选诸生出，侯藩博士归。一官甘独冷，千仞看群飞。

苦学丹心古，春风泮水肥。传衣观岁晚，先使识抠衣。
句 其二
胡僧（宋代）

何事将军封万户，却教红粉去和戎。
雨后二首 其二
周紫芝（宋代）

晚日纤纤出，痴云阵阵回。风林无定翼，晴汉有残雷。

白水自天去，青山随眼来。峰高月未吐，更拟着诗催。
南园联句同王佑旷逵刘霖萧谌
刘崧（元代）

络纬声如劝饮，筼筜青好题诗。风转银灯不动，月来瑶席频移。

草色亭西晚径，水声篱外秋池。此夕龙湾佳会，南楼千载襟期。
水调歌头·舣棹太湖岸
张孝祥（宋代）

舣棹太湖岸，天与水相连。垂虹亭上，五年不到故依然。洗我征尘三斗，快揖商飚千里，鸥鹭亦翩翩。身在水晶阙，真作驭风仙。

望中秋，无五日，月还圆。倚栏清啸孤发，惊起壑龙眠。欲酹鸱夷西子，未办当年功业，空击五湖船。不用知余事，莼鲈正芳鲜。
予久客思归以秋光都似宦情薄山色不如归意浓
仇远（元代）

江海寄孤篷，飘飘一鸥似。
汲汲谋稻粱，欲去行且止。
渊明真达者，解印如脱屣。
五斗何足云，可但折腰耻。
我尝慕其人，出仕亦漫尔。
客行入岁晏，田稼逢水毁。
逝者既如斯，吾属可去矣。
肯负白鸥盟，西湖钓秋水。
寄陈璞斋
朱浙（明代）

不记君别时，岁月良悠悠。昔别发尽白，况复经数秋。

非无一纸书，天长路阻脩。时时向令子，勤勤问安不。

昨云有家讯，字细如蝇头。起立索书观，想君眼力优。

书言客游倦，旦夕买归舟。又言绿水隩，欲卜林塘幽。

洿池足菱芡，刀田亦易求。一心处两端，躇蹰迷去留。

老去恋故山，携孥当远游。数口隔异县，宁免羁旅愁。

山中破茆屋，海田卤不收。顷属饥馑后，知识半已流。

生理已穷蹙，圭撮不易谋。故乡虽云乐，贫病增我忧。

旧游多友生，缓急或可投。又闻闾里间，还多好义俦。

男女就婚嫁，亲戚情绸缪。澹荡天地间，何必念故丘。

秋叶鸣策策，蟋蟀响不休。申旦不成寐，思君见无由。

迢递寄君诗，庶无沈与浮。
次临封十咏颂方侯德政 其二
蒙尧仁（明代）

侯治吾封好，风回化日长。弦歌连里巷，鸡犬静村庄。

相庆多襦裤，谁忧少稻粮。男耕兼女织，彷佛豳风乡。
读孟郊集
贯休（唐代）

东野子何之，诗人始见诗。清刳霜雪髓，吟动鬼神司。

举世言多媚，无人师此师。因知吾道后，冷淡亦如斯。
赠苗发员外（一作李端诗）
祖咏（唐代）

宿雨朝来歇，空山天气清。盘云双鹤下，隔水一蝉鸣。

古道黄花落，平芜赤烧生。茂陵虽有病，犹得伴君行。
梅花喜神谱·蓓蕾四枝
宋伯仁（宋代）

献颂侈春朝，争期千岁寿。
凌寒傲岁时，自与冰霜久。
送湛内翰使交
钟晓（明代）

多年风采注重华，此日恭承宠命加。莲炬夜迎归院骑，旌旗朝上使星槎。

尧封不尽要荒外，圣泽今覃渤海涯。转旆道经梅岭过，高堂翘首喜还家。
恭和御制赐朝鲜琉球安南诸国使臣诗
李性源（清代）

尧阶春叶报中旬，湛露恩深法宴频。薄海欢欣同玉帛，寰区庆祝竞神人。

陪筵每感黄封遍，赐酝那安御手亲。五纪馨香臻八耋，南山北斗总归仁。
喜闻转庵新结暖寝因赋
许及之（宋代）

老来百事一无能，寒燠随宜护寝兴。小院回廊慵勃窣，围炉暖寝便瞢腾。

向阳挟策明开牖，隐几听歌厚覆凭。闻道转庵新结束，宛同臭味我良朋。
晚春东园作
陆游（宋代）

雨余木叶绿成阴，一日身闲直万金。
习气自嫌除未尽，鸟啼花落尚关心。
促拍满路花（信丰黄师尹跳珠亭）
赵师侠（宋代）

栽花春烂熳，叠石翠巑岏。小亭相对倚，数峰寒。主人寻胜，接竹引清泉。凿破苍苔地，一掬泓澄，六花疑是深渊。山前六花小池。

向闲中、百虑＿然。情事寄鸣弦。炉香陪茗碗，可忘言。喷珠溅雪，历历听潺＿。尘世知何计，不老朱颜，静看日月跳丸。
金刚随机无尽颂 其三 结实分主
释印肃（宋代）

劈开三十二，金点琉琉器。灿烂烁光辉，谁解分明契。
句 其一
林迪（宋代）

为种不同攒核李，过墙便作小陈紫。
戏题
陆游（宋代）

莫轻凡骨未飞腾，要胜人间粥饭僧。
山路近行犹百里，酒杯举一必三升。
自纪
尚颜（唐代）

诸机忘尽未忘诗，似向诗中有所依。远境等闲支枕觅，

空山容易杖藜归。清猿一一居林叫，白鸟双双避钓飞。

欲画净名居士像，焚香愿见陆探微。
固关道中
刘震（清代）

崎岖天路仄，径绝险摩空。
直此盘回上，何难霄汉通。
阴晴山向背，苦乐辙西东。
百二秦关接，重重控禹功。
赠太仆卿君辩侄孙告省南还 其一
黄廷用（明代）

十年频蹑望云亭，此日将情疏汉廷。幸沐主恩优赐假，仍逢春色伴归宁。

采芳佩玉娱长道，纡紫拖金喜聚星。遥忆仙杯传九酝，无由驾鹤下沧溟。
徐思远招客
王洋（宋代）

盍簪何啻得明龟，醉里呼曹自启扉。
我保刳肠正藏六，到将无处得同归。
次山房韵古意四首
何梦桂（宋代）

夜舟不藏壑，川流无回波。
百年逐忧乐，昼夜相戛摩。
逝者不复逐，皓首成蹉跎。
谁欤伤凤衰，毋乃楚狂歌。
兹世固难免，纵有朝与鮀。
猗兰曲易弹，只恐听者讹。
折杨杂黄荂，每与俚耳和。
感此歌晨风，忘我将如何。
承友携琴见访
赵友直（宋代）

三尺丝桐太古音，清风明月是知心。
伯牙去后无消息，会见君家契此深。
怀湖山灵隐朋独孤书记
叶颙（元代）

每忆湖山下，烟岚半有无。西风肥芋栗，细雨老菰蒲。

世事秋云散，禅心夜月孤。轻包连瘦策，吾亦梦江湖。
资福改神霄道友挽留不得师去以偈却绝
释怀深（宋代）

人生聚散本无常，休把闲愁脑肚肠。三十年后重相见，拍手呵呵笑一场。
用刘梦得三题
张耒（宋代）

春向晚，斜日在高楼。
幽花愁脉脉，轻絮去悠悠。
冉冉三更雨，萧萧通夜愁。
春已暮，把酒送春归。
花落鸣禽散，草长游客稀。
去年堂上燕，故故傍人飞。
春竟去，白发感生平。
流水去不断，夕阳犹有情。
旧时桃李月，悄悄向人明。
游海珠寺 其二
赵善鸣（明代）

云飞泉落两悠悠，积雨初收听鹁鸠。眼底自怜僧可共，腰间那有带堪留。

亭台几日吟将遍，水石何时话再投。更与相期烟火外，乱崖森树竹门幽。
春霖
韩琦（宋代）

咫尺东郊路，春霖绝未通。销闲生弈思，醒睡费茶功。

楼迥昏昏雾，窗寒霎霎风。待晴桑陌上，五马恣𤧚珑。
佛窟寺
杨备（宋代）

曩事何人为证明，白云深锁翠微坑。
已闻过去辟支佛，未见如来弥勒生。
纪信
徐钧（宋代）

诳楚言降乐受烹，重围得脱汉基成。
论封无爵死无传，幸有唐碑为发明。
西江月·何敢笑人干禄
宋自逊（宋代）

何敢笑人干禄，自知无分弹冠。只将贫贱博清闲。留取书遮老只。世上风波任险，门前路径须宽。心无妄想梦魂安。万事鹤长凫短。
杂兴十首 其一
方一夔（宋代）

前程在处暗危机，脱迹红尘入翠微。清水一竿张钓具，白云四翠挂樵衣。

马惟画骨空嗟瘦，龙不点睛那解飞。差有陈编相伴住，时将诗句洗前非。
和张岳州雪夜弹琴
陈杰（宋代）

冻云留雪消较迟，乾风飕飕时一吹。原野惨淡看不宜，饥乌愁绝噤寒鸱。

饱死帐下羊羔儿，灞桥寂历久无诗。谁欤凝香清梦回，玉山半侧瘦藤支。

意行髣髴鹤氅披，画堂五丈閒朱旗。胡床冷月浸元规，膝上素弦呵手挥。

木声正与丝声比，避君三舍高渐离。忽然曲终雪满衣，洞庭水涌鱼龙知。

急麾颓魄鞭倾曦，吾声岂与肃杀期。不然持此将安之，折胶无续指无医。

我亦从君妄听奚，雪中作操终何为，古有履霜思伯奇。
盘洲杂韵上 文官花
洪适（宋代）

破白便怀青，纡朱旋著紫。鼎鼎一春忙，浮荣均梦蚁。
又和欧阳国瑞韵
陈文蔚（宋代）

台高无奈月明何，岂惮攀缘上岌峨。
万壑秋声归草木，百年乡思动关河。
遥知素影千家共，不独秋光此地多。
中夜酒酣狂欲舞，停杯且复听吴歌。
和王衢见寄
魏野（宋代）

久向东郊住，渐同麋鹿情。
游山岐路熟，见客礼仪生。
藜杖新仍岐，荷衣破转轻。
身犹为外物，诗亦是虚名。
自爱闲无敌，谁忧道未行。
绝疑疏日者，相许愧时英。
穷易怜无著，图棋恶有争。
唯应心友至，林下笑相迎。
郊庙歌辞。释奠武成王乐章。迎俎酌献
佚名（唐代）

五齐洁，九牢硕。梡橛循，罍斝涤。进具物，扬鸿绩。

和奏发，高灵寂。虔告终，繁祉锡。昭秩祀，永无易。
钱塘映江楼宴坐观潮
郑善夫（明代）

钱王此开济，旋入宋山河。
潮汐秋来壮，雷霆水上多。
尚传江有怒，翻恨海无波。
飒飒攒陵树，悲风日夜过。
船子赞
释绍昙（宋代）

千钧重寄一丝轮，三寸离钩抑逼人。
莫道踏翻船便了，夹山未必是金鳞。
寄致中因温前约
刘子翚（宋代）

故山归路岂云赊，忆对春风饯物华。
尚口乃穷怜反舌，以年当物惜残花。
勤渠载酒传非误，仓卒回舆事偶差。
今日重来绿槐夏，已拚缬面醉君家。
仆访吕晞朴排岸方造舟翔鸾不及见后数日有诗次韵奉谢二首 其一
周紫芝（宋代）

太常何敢醉如泥，休沐相寻见亦稀。倦著青衫君未可，老遮乌帽我当归。

翔鸾寺里停烟棹，西子湖边看落晖。安得剧谈同一笑，孤篷六尺去如飞。
呈申屠御史忍斋二首 其二
王奕（元代）

壮游久负子长才，斥鴳几成困草莱。千载幸逢皇极运，两生端为圣门来。

谁知白发馀年健，得共黄花笑口开。明日西风归棹远，怀人空忆古樽罍。
咏铜槃水石
邵宝（明代）

东坡得怪石，远寄僧供佛。我石乃不然，作我斋中物。

我有古铜槃，俗事久相屈。以石贮其中，载挹泉滭沸。

朱碧照清波，古色一何蔚。吾斋本幽贞，复此为除祓。

弄丸思古人，敢谓能髣髴。白日生高寒，长夏破烦郁。

我心非佛心，万事惟四勿。水止石无为，匀圆亦强倔。

歌罢一掀髯，南风正披拂。
游北高峰
邓林（宋代）

扪萝百折上嶙峋，世界仙凡到此分。
小朵岳莲来异域，孤撑天拄入层云。
江湖待看杯中泻，钟磬回从地底闻。
借问须弥在何处，老僧留客且论文。
题婺源斋厅
许月卿（宋代）

浓淡烟云山展画，浅深篙橹水挼蓝。扁舟我欲春风里，鱼鸟依然旧所谙。
三月喜超然至次前韵
释德洪（宋代）

杨柳风萧萧，芙蕖晴熳熳。水阁试新凉，披衣快清旦。

幽居非养高，一榻聊医懒。嘿观四大空，吾复有何患。

上人超诣姿，丛林得精拣。勿嫌白兆村，真是人天眼。

穿云得得来，其他空非瞰。遂为信宿留，与子同朝饭。
如梦令 春夜
戴锦（明代）

波弄一池风皱。香滞小炉烟瘦。月上半阑干，夜静只闻更漏。

依旧。依旧。人立黄昏时候。
寄圣安澄老乞药
耶律楚材（元代）

登高回首望燕山，试道新诗怨圣安。赚得护身符子去，二年不寄大还丹。
宗弟晦之通直有诗陈武信归簉三老之后损之喜继元韵以勉之
杨损之（宋代）

未抛名利尚区区，方卜荣迁武信居。思簉林泉三老后，已经年信七旬馀。

且来在野同游鹿，莫学临渊却羡鱼。子美堂邻愿为约，免教朋友旧情疏。
次乞米韵
杨万里（宋代）

鲁公尚有粥为食，卢老今无僧作邻。
文字借令真可煮，吾曹从古不应贫。
诗肠幸自无烟火，句眼何愁著点尘。
俗子岂知贫亦好，未须容昜向渠陈。
送赵司直赴常德粹
陈宓（宋代）

武陵佳处是桃源，谬说伊谁为探原。
会得桃花流水意，归来休向俗人言。
次韵乡侯计院二首
刘克庄（宋代）

还山非敢厌承明，鹤唳莺啼若个清。
警句摘稀惭杰思，博封冰少见交情。
当年扈跸重金贵，他日飞空一剑轻。
莫问路头何处去，出门万里水云程。
题曾沂渊沂滨清隐卷
金幼孜（明代）

沂上幽居乐隐沦，清心久巳谢尘纷。日长鸥鸟閒当户，雨后山光远到门。

花里琴尊娱好客，案头书帙课诸孙。舞雩尚想前人旧，此意何时与共论。
佳赏轩杂咏八首 其一 南园
王汝玉（明代）

南园夷且旷，水木凝华清。天开景明淑，仰见昔人情。
秋热 其一
方岳（宋代）

衰老不耐暑，喜甚秋咫尺。秋来几何时，炮煮乃尔剧。

老夫大失望，亦自愧两屐。青山吾故人，可想不可觌。

农家请言田，使我舌屡唶。六月潴为泥，七月稿为腊。

十无一二存，政苦蝗狼藉。吾饥不能腊，子热不能夕。

子热犹可凉，吾饥那可常。
郡簿
白居易（唐代）

平旦起视事，簿午卧掩关。除亲簿领外，多在琴书前。

况有虚白簿，坐见海门山。潮来一凭槛，宾至一开筵。

终朝对云水，有时听管弦。持此聊过日，非忙亦非闲。

山林太寂寞，朝阙空喧烦。唯兹郡阁内，嚣静得中间。
张连鲁仲本蜀人从其先宦岭表仅五六十年矣
敖陶孙（宋代）

毫州仙桧聃翁玩，西湖老桧陈朝馀。
区区草木定何意，多生要傍斋房居。
吾行东广足已劬，两年才到安期蒲。
菩提叶老还书蠹，波罗子重空悬壶。
地荒了不快人意，照耀南海何能无。
迩来划见张公子，火云肉山炼心水。
搜奇访古偶及这，破笑劳君相指似。
门前罄折得堵宫，诸天龙神俱俨容。
左呵右禁防所夺，上帝遗我驷玉龙。
问从张公得明证，指画桧身分四印。
嗟哉此老亦不逢，生世适当唐晚闰。
天回地转逢今兹，霸战王争了不知。
试看左纽足奇怪，虎胫骨贯龙鳞皮。
霜枝雪干如相偶，老大商山馀四叟。
年深几惯雷霆争，夜定一从牛兕走。
道形天貌吾何心，晚岁聊依清磬音。
忽然空中闻款綮，指李丈人勤远临。
更传坡仙曾设供，甘露缀枝如泼汞。
桃源事吒五柳翁，后世请将吾语用。
菩萨蛮 题杨柳便面
袁毓卿（清代）

娇红稚绿天然丽。一般沉醉东风里。莫漫倚新妆。纤腰尔许长。

眉痕青琐琐。睡起情无那。留得几多春。湘毫染未匀。
题萧照画卷
舒岳祥（宋代）

远峰没空苍，近树森立壁。
丛篁郁长汀，茅茨露半脊。
归舟何处家，中流弄长笛。
或恐画师身，留此黯淡迹。
过孟尝君养士处
李孙宸（明代）

狗吠鸡鸣客未非，居然虎口脱危机。不知万乘齐廷相，何似相如一璧归。
中秋月集句 其一
葛次仲（宋代）

玉露中秋夜，亭亭月正圆。一霄当皎洁，万象共澄鲜。

送别高台上，添愁野帐前。无因驻清景，歌舞入明年。
寒食值雨
梁颢（宋代）

春波微绿草连门，寒食烟光可断魂。
细雨隔帘烟火灭，落花风动欲黄昏。
答怀阎再彭
彭桂（清代）

记别淮阴掷钓竿，楚天云树竟漫漫。徒劳问答皆《宾戏》，始信文章果《说难》。

肥马尘中孤客贱，严霜梦里故乡寒。自惭未得酬知己，腰下吴钩怕解看。
醉中见微之旧卷有感
白居易（唐代）

今朝何事一沾襟，检得君诗醉后吟。老泪交流风病眼，

春笺摇动酒杯心。银钩尘覆年年暗，玉树泥埋日日深。

闻道墓松高一丈，更无消息到如今。
飞仙阁
杜甫（唐代）

土门山行窄，微径缘秋毫。栈云阑干峻，梯石结构牢。

万壑欹疏阑，积阴带奔涛。寒日外澹泊，长风中怒号。

歇鞍在地底，始觉所历高。往来杂坐卧，人马同疲劳。

浮生有定分，饥饱岂可逃。叹息谓妻子，我何随汝曹。
秋蝉声
刘商（唐代）

萧条旅舍客心惊，断续僧房静又清。

借问蝉声何所为，人家古寺两般声。
次韵沈必先尚书见别一首
刘一止（宋代）

翩翩旗尾破新晴，颇似龙驹脱在坰。再上封章辞雨露，故令高在焕丹青。

卿云媚日怀仙隐，白鹭迎舟宿晚汀。预想山斋春酒熟，可无残梦到南屏。
有怀竹隐之笋复用前韵
赵蕃（宋代）

我家章泉旁，生事苦不足。惟馀数亩地，有竹森似束。

别来梦寐之，诗语见编录。况当萌茁时，孰杜樵采辱。

官居亦何有，有此数竿绿。定应好事人，知我来此欲。

不然朝暮间，何计能医俗。尚嫌地形浅，笋夥当掘斸。

不能助幽深，何况增诘曲。袖短舞难长，吾俸五斗粟。
峨眉
杨徽之（宋代）

嘉州山水地，二蜀最为美。
翠岭叠峨眉，长岭叠峨眉，
长澜涌锦水。
句
秦观（宋代）

城晚通云雾，凉亭到芰荷。
青门种瓜图
郑思肖（宋代）

百二山河势莫当，咸阳谁付与高皇。尽嫌嬴政鲍鱼臭，争慕邵平瓜圃香。
燕垒谣
王式丹（清代）

前溪啄晴沙，晴沙裹落花。别院掠微风，微风接飞虫。

呢喃只傍觚棱东，侧翅珠帘第几重。䙰褷野鸟湖之涘，朝鸣暮宿菰芦里。

不须苦羡雕梁垒，自引双雏拍春水。
腊日寄铨儿 其三
钟令嘉（清代）

汝妹依丘嫂，幽窗共食眠。穿针才学绣，识字不成篇。

闺训粗知听，童心未尽蠲。归期宁解卜，时刻掷金钱。
赴淮海道任留别镇江士绅 其三
黎世序（清代）

新开学舍枕江干，白袷青衿玉佩珊。问字我惭一日长，研经君耐九秋寒。

南徐文物推人薮，北固江声走笔澜。一语临歧须记取，科名容易立身难。
舟次海珠寺即事寄怀宝安同社诸君子
张萱（明代）

乘桴已草观涛赋，问水非寻汎海装。江上梦魂空恋阙，人间鬼儡尽登场。

停云欲作重游客，倚棹还思旧醉乡。已半春光且教驻，为迟花国老平章。
念奴娇
王以宁（宋代）

云收天碧。渐风高露冷，群喧初寂。远浦归舟荒渡口，搴篷横棹堤侧。一带澄江，十分蟾影，千里寒光白。襟怀迎爽，有人独步携策。

遥想帘卷琼楼，凭阑凝望，此意知何极。声断秦箫双凤驾，凌厉飞仙同籍。问汉乘槎，采珠临海，往事空踪迹。莫辞吟赏，终宵清景难得。
送云阳少府（得归字）
皇甫冉（唐代）

渭曲春光无远近，池阳谷口倍芳菲。

官舍村桥来几日，残花寥落待君归。
拟寒山寺 其三十七
释怀深（宋代）

黄犬见人喜，未唤先掉尾。长年护汝家，深夜不敢睡。

无罪忽见烹，此理恐未是。细推犬有功，却叹人无义。
题陈怡云竹轩　和全室尚人韵
邓林（宋代）

种竹十馀个，开轩三两楹。满庭留野色，无地着嚣声。

世际文明会，人高月旦评。凤雏看已长，佳实几时成。
风水
刘黻（宋代）

不雨五十日，一雨生意回。
讵料雨复痴，日日闻震雷。
中元节倏居，巨飚瓷喧豗。
故挽水倒流，能撼山欲摧。
掀茅与扬沙，境境人号哀。
余禾垫西甽，大木横荒垓。
芝田逮楠溪，廛井归丘莱。
飘骸填港汇，悲魄栖山隈。
吁嗟今之人，瘥札相辘轠。
吁天岂耄昏，静□□□□。
积乖必致盭，养烬终成炲。
造化一感应，予夺何必哉。
未闻豳诗官，租税星火催。
和君贶老君庙姚黄牡丹
司马光（宋代）

芳菲触目已萧然，独著金衣奉老仙。
若占上春先秀发，千花百卉不成妍。
友人书斋
宋祁（宋代）

雩上鲜风拂袂过，讼庭谈树自婆娑。
东家屋壁韦经绝，左氏门庭赋笔多。
岫幌蟾蜍生夕露，墨池科斗动圆波。
学诗梦草丰馀暇，万寿称觞醉弁俄。
槐树诗
繁钦（魏晋）

嘉树吐翠叶。
列在双阙涯。
旑旎随风动。
柔色纷陆离。
感秋三首时洪都兵变予方种菊东篱有终焉之志因赋此诗 其三
黄佐（明代）

漠漠秋阴云满城，梦回惊问此何声。紫台霜急雁初到，沧海月寒潮自生。

宋玉萧条曾作赋，杜陵摇落最关情。东篱生意依然在，无数黄花照眼明。
潇湘二十韵
齐己（唐代）

二水远难论，从离向坎奔。冷穿千嶂脉，清过几州门。

阔去都凝千，傍来尽带浑。经游闻舜禹，表里见乾坤。

浦静鱼闲钓，湾凉雁自屯。月来分夜底，云度见秋痕。

暮气藏邻寺，寒涛聒近村。离骚传永恨，鼓瑟奏遗魂。

雾拥鱼龙窟，槎欹岛屿根。秋风帆上下，落日树沈昏。

柳少沙洲缺，苔多古岸存。禽巢依橘柚，獭径入兰荪。

色自江南绝，名闻海内尊。吴头雄莫遏，汉口壮堪吞。

寥泬晴方映，冯夷信忽翻。渡遥峰翠叠，汀小荻花繁。

势接湖烟涨，声和瘴雨喷。急摇吟客舫，狂溅野人樽。

疏凿谁穷本，澄鲜自有源。对兹伤九曲，含浊出昆仑。
莲石
白居易（唐代）

青石一两片，白莲三四枝。寄将东洛去，心与物相随。

石倚风前树，莲栽月下池。遥知安置处，预想发荣时。

领郡来何远，还乡去已迟。莫言千里别，岁晚有心期。
秋宵对月
静维（清代）

夜静天地凉，凭楼独凝眺。烟树色离离，云山望中杳。

万籁寂无声，数萤流木杪。青镫照罗幕，残叶铺池沼。

悲哉今古情，乾坤徒浩渺。忧怀自苍茫，至意漠难晓。

姮娥知我愁，流影来相照。当持金石心，千秋同皎皎。
寄杨伯清地官四首 其一
孙承恩（明代）

百二河山拱上游，渡头潮涌集千艘。公门长日清如水，时听阶前吏报筹。
寄太和旧游
赵蕃（宋代）

李暗桃春未是晚，可怜孤负海棠天。
故应陶写皆诗内，安得淋漓到酒边。
已办经营求散吏，便思潇潇泛江船。
相思异日题诗句，绕屋扶疏陶令篇。
和陈槐庭词兄却扇词
郑以庠（清代）

枯肠日饮润如酥，醉过消寒九九图。自笑玉川唯赤脚，锦囊收九当奚奴。

琴瑟和鸣等断金，筝琶添奏意犹深。愿卿休咏江沱句，旁挺离支惬素心。

轻盈二八绮罗身，南脸西眉画不真。他日颛房须仔细，妒鳞防逆比肩人。

豆蔻香浓二月梢，游蜂恰好借为巢。东风似喜开生面，连理枝头又吐苞。
赋张白云先生故居溪上菊
孙松寿（宋代）

金衣绿裳仙，不嗅春风馀。飘摇清江练，服佩玄圃珠。

欲骖冲霄鸾，鞭起横海鱼。天游浩无际，妙寄良可娱。
又寄徐径畈吏部
刘黻（宋代）

愧不柯山与执经。曾将尺纸话飘萍。
六年忆别心如醉，一日相逢眼倍醒。
结友苦无鸥共志，癖书瘦得鹤同形。
自怜所性惟方拙，水洁山高即座铭。
摸鱼儿·晓风痴
李昴英（宋代）

晓风痴、绣帘低舞。霏霏香碎红雨。燕忙莺懒春无赖，懒为好花遮护。浑不顾。费多少工夫，做得芳菲聚。休颦百五。却自恨新年，游疏醉少，光景恁虚度。

猊烟瘦，困起庭阴正午。游丝飞絮无据。千林湿翠须臾遍，难绿鬓根霜缕。愁绝处。怎忍听，声声杜宇深深树。东君寄语。道去也还来，后期长在，紫陌岁相遇。
次何爱山喜雨韵
刘黻（宋代）

梵宫默祷托炉烟，火繖愁张六月天。
雨倏随车符蚁垤，水分沃野免龟田。
已知帘影多琴暇，更与花封结饭缘。
坐听四方同润泽，庶几大有特书年。
琵琶
康与之（宋代）

夜深琵琶声似裂，一曲霓裳一庭月。
曲终人影在西阶，困倚东风步摇折。
夏日杂题八首 其二
陆游（宋代）

耽耽丑石罴当道，矫矫长松龙上天。满地凌霄花不扫，我来六月听鸣蝉。
赠苏颂
刘敞（宋代）

犬豕蒙虎革，气能慑群雌。众人见之美，苏生见之嗤。

褐客怀宝玉，精神暗尘缁。他人望而唾，苏生望而知。

知之竟何补，位下容貌卑。雷同世方尚，独异诚难施。

嗟子岂不谬，拳拳心不移。拜我呼我兄，问我谓我师。

奔蜂负藿蠋，谁道当其宜。悯子空慕古，且为世人非。

古人亦如此，如此名已垂。但当励行习，慰我千里思。
自恩平还题嵩台宋隆馆二绝
黄公度（宋代）

松菊壶山手自栽，二年羁宦客嵩台。
无端却被东风误，又作恩平一梦回。
颂古三十八首
释从瑾（宋代）

当年高甲已登科，读尽人间万卷书。
今日一身天地窄，思量好事不如无。
德升尚书赋溪风亭二首以题为韵顾风字某已先作别赋溪字一首
綦崇礼（宋代）

泉通暗甃泻清溪，倒影风亭翼瓦齐。借问披襟聆漱玉，何如擐甲听征鞞。

相过底厌时挥麈，独坐应须日杖藜。信美那知非我里，倚栏归路已都迷。
次洪景伯韵
曾惇（宋代）

半刺风流雅好贤，幽导同举蔡经鞭。
江梅满树为谁好，官柳著经还自妍。
笔阵如君难索敌，诗锋顾我敢争先。
一春剩唤忘忧子，要看长鲸吸百川。
苦雨吟十首呈同官诸丈
吴潜（宋代）

早晚遣长须，行田西北隅。
稻禾都旺否，庐舍莫淹无。
高仰为何碶，低洼是某都。
水痕如退落，分雨要相符。
枝江杂咏 其二
陈德荣（清代）

三亩荒园净扫锄，萧然官舍似幽居。峰头耸翠延朝旭，浦口鸣榔响夜渔。

检历细寻移竹日，呼童闲写种葱书。临风把酒舒长啸，如此溪山不负余。
张师夔为郭子静作终南山色因题
张翥（元代）

终南山色秀可食，中有游云动凝碧。华岳西面仙掌高，仙都下射金精白。

绀宫琳馆凭险阻，渭水晴川来咫尺。古木深藏魍魉寒，阴厓晓入蜿蜒黑。

幽人旧隐依青壁，萝径紫篱闭寥阒。野桥插岸何处船，落日无人独归客。

栎翁笔法追郭熙，远意欲寄烟霞微。半生江海屡惊梦，万里风尘能化衣。

捷径无媒既愁寂，故山好在曷遄归。尚说于今明月夜，时有箫声台上飞。
送双渐之汉阳
曾巩（宋代）

楚国封疆最上流，夹江分命两诸侯。
何年南狩牙樯出，六月西来雪浪浮。
夏口楼台供夕望，晴川风物待春游。
可能频度渔阳曲，不负当年鹦鹉洲。
牧童歌十首
蒲寿宬（宋代）

倦来牛背卧，一觉度前冈。
牛饱儿呼馁，归来煨芋香。
九日陪樊尚书龙山宴集
杨衡（唐代）

孟嘉从宴地，千乘复登临。缘危陟高步，凭旷写幽襟。

黄花玩初馥，翠物喜盈斟。云杂组绣色，乐和山水音。

旆摇秋吹急，筵卷夕光沉。都人瞻骑火，犹知隔寺深。
某敬采民言成六韵为安抚阁老尚书寿伏幸过目
张栻（宋代）

蜀江东下接襄江，总是当年蔽芾棠。
此地回旋莫嫌窄，且教春色满三湘。
上李大卿三首 其一
释德洪（宋代）

临济三玄劈不开，近来金锁转生苔。喜公袖手通关棙，同在灵山见佛来。
至梅关书呈僚友
徐鹿卿（宋代）

栖迹梅花岭下州，梅关未到已神游。右江左广山分水，薄雾轻烟雨作秋。

物是人非一今古，南来北往几公侯。就中认得禅机者，非锡非泉是道不。
送郎士元
戴叔伦（唐代）

白发金陵客，怀归不暂留。交情分两地，行色载孤舟。

黄叶蝉吟晚，沧江雁送秋。何年重会此，诗酒复追游。
九回肠
贺铸（宋代）

削玉销香。不喜浓妆。倚高楼、望断章台路，但垂杨永巷，落花微雨，芳草斜阳。

赖有雕梁新燕，试寻访、五陵狂。小华笺、付与西飞去，印一双愁黛，再三归字，□九回肠。
塞下曲六首 其四
严羽（宋代）

一身远客逐戎旌，落日萧条望古城。渐近碛西无水草，北风沙起橐驼惊。
轮扁谏读书图
郑思肖（宋代）

轮扁释椎开口谏，国君据坐展书开。古人糟粕终枯淡，谁醉天然滋味来。
梦太白西峰
常建（唐代）

梦寐升九崖，杳霭逢元君。遗我太白峰，寥寥辞垢氛。

结宇在星汉，宴林闭氤氲。檐楹覆馀翠，巾舄生片云。

时往溪水间，孤亭昼仍曛。松峰引天影，石濑清霞文。

恬目缓舟趣，霁心投鸟群。春风又摇棹，潭岛花纷纷。
题刘能之书室日静斋
唐仲友（宋代）

书斋一明窗，平湖在轩闼。
良朋求我名，题榜子听说。
心静见天地，水静烛毫发。
槁木兼死灰，智动此机栝。
微风不扬波，方雨皦明月。
一举在云霄，期汝茲奋发。
冬夜读几案间杂书得六言二十首
刘克庄（宋代）

阴德必食阳报，忮心终为馁魂。
智伯死而无后，愚公子又生孙。
临刑诗（璠不知书，时以为鬼代作）
陈璠（宋代）

积玉堆金官又崇，祸来倏忽变成空。

五年荣贵今何在，不异南柯一梦中。
骑吹曲辞九首 其三 白霞
耶律铸（宋代）

前骑传声掩白霞，后军犹未过乌沙。势须贵合为猿臂，相制尤当似犬牙。
送吴襄阳换承宣使归奉时请二首
项安世（宋代）

去年荆府参谋去，今岁襄州太守归。
捐我汉南江北却，从今乐事赏心稀。
南风日日菰蒲长，秋水年年鳜鲫肥。
已断此生湖{左氵右晶}里，鳞鸿无用到柴扉。
雨后过近村
陆游（宋代）

赋罢渊明归去来，纻衣桐帽一时裁。岁华新笋初成竹，天气停云未断梅。

江路醉归常嵬峨，僧窗闲过即徘徊。老人剩有凋年感，寄语城笳莫苦催。
题瑞岩扣冰古佛
刘子羽（宋代）

古木千章覆地阴，微风披拂递幽吟。
化身大士久圆寂，归命群黎无古今。
能使兵戈长偃息，要知原力本宏深。
中原赤子方鱼肉，原广当年济物心。
夜坐二首 其二
方一夔（宋代）

呼奴薙草火攻蚊，与客高谈到夜深。风辨雌雄分别想，岁占牡牝喜嗔心。

尘生渴肺须狂饮，寒耸诗肩更苦吟。秋色满怀人不寐，坐看落月与横参。
贺新郎·一片湖光净
吴泳（宋代）

一片湖光净。被游人、撑船刺破，宝菱花镜。和靖不来东坡去，欠宝骚人逸韵。但翠葆、玉钗横鬓。碧藕花中人家住，恨幽香、可爱不可近。沙鹭起，晚风进。功名得手真奇隽。黯离怀、长堤翠柳，系愁难尽。世上浮荣一时好，人品百年论定。且牢守、文章密印。秘馆词人能度曲，更不消、檀板标苏姓。凌浩渺，纳光景。
挽王德修
朱熹（宋代）

不到湖潭二十年，湖潭依旧故山川。聊将杯酒奠青草，风雨萧萧忆昔贤。
和礼灭翁感钱氏旧事
洪咨夔（宋代）

民不知兵物自华，表忠消得老碑夸。
虎符龙节故王国，凤舞鸾碑今帝家。
遗庙断垣低槲叶，荒村旧井湿桐花。
冯夷尚怕潮头弩，一望西兴渡口沙。
句
葛宫（宋代）

西楼月上帘帘静，后苑花开院院香。
秋雨忆别
胡慎容（清代）

云暗重门掩，烟深锁画楼。故人千里梦，凉雨一天秋。

别泪滩头水，离魂江渚流。闷来谁共语，独自下帘钩。
同仲宝风雨中过德麟留宿以夜未央为韵分得未
李廌（宋代）

悲风送寒雨，遥夜俄总至。
草木虽战秋，渠能保柔脆。
杯盘照青虽，哦诗久无寐。
安能决云开，坐见参横未。
秋徂风雨多，欲作雪霜迓。
况乃地气偏，寒暑或相借。
温凉久未定，裘葛易无暇。
惭愧平原君，客至列盏斝。
日为文字饮，短昼继清夜。
嗟予寡世偶，痴甚已如霸。
有田未归耕，无策敢求射。
耽诗近知味，疑从果臝化。
敢友天下士，辙环之四方。
适愿得所向，偶如钟应霜。
交态久未定，市道良可伤。
君看江汉水，安流日泱泱。
西江月
范成大（宋代）

北客开眉乐岁，东君著意华年。遮风藏雨晚云天。应怕杏梢红遮。

不惜灯前放夜，从教雪后留寒。水晶帘箔万花钿。听彻南楼晓箭。
题荣子邕陋居二首
张耒（宋代）

草舍隆中一幅巾，闭门三致汉将军。
纷纷自献知何有，终遣斯人了鼎分。
杂诗
曹植（两汉）

南国有佳人，
容华若桃李。
朝游江北岸，
夕宿潇湘沚。
时俗薄朱颜，
谁为发皓齿？
俯仰岁将暮，
荣耀难久恃。
失调名
苏轼（宋代）

揭起裙儿，一阵油盐酱醋香。
对李花怀斯远并属无愧季奕
赵蕃（宋代）

桃花未发李生花，装点林居亦自佳。
但恨无人领张彻，乘云共到玉川家。
国佐侍郎并示佳篇谨复次韵
綦崇礼（宋代）

漂流岁晚怜羁迹，慷慨平时仰令名。问俗卜邻依里社，登瀛得友自都城。

谏书昔睹言常用，伟论今传众尚惊。未足朝眠何所事，良辰诗酒最关情。
答客问
方岳（宋代）

本自沧浪一钓竿，秋风还我旧沙滩。
未论袁圣宜休去，只作刘蕡不第看。
书授我犹惭取履，位因人莫便弹冠。
不然林下何曾见，灵沏能拈作笑端。
赠写真何充秀才
苏轼（宋代）

君不见潞州别驾眼如电，左手挂弓横撚箭。
又不见雪中骑驴孟浩然，皱眉吟诗肩耸山。
饥寒富贵两安在，空有遗像留人间。
此身常拟同外物，浮云变化无踪迹。
问君何苦写我真，君言好之聊自适。
黄冠野服山家容，意欲置我山岩中。
勋名将相今何限，往写褒公与鄂公。
龙泉庵听泉
吴嵩梁（清代）

寺门亭午殊萧森，龙气所结云为阴。不知泉脉出何处，潭水一碧无古今。

人间苦旱仰神意，山根滴雪成甘霖。文鱼五色岂灵种，我来拊槛观浮沈。

竹鞭穿地松插天，鳞甲隐现疑可寻。溪风响答万籁合，不雨亦作苍龙吟。

此山石奇树尤古，惜少瀑布飞遥岑。寺楼倚山山卧水，遂以众影为幽深。

筝琵平日厌繁会，风泉一听生道心。诸天原是空明相，下界谁闻微妙音。
恭拟太祖高皇帝孝慈高皇后上册乐章 其六 还宫
陆深（明代）

祀事孔明，神休滋锡。孝孙有庆，法宫云适。心虔体和，礼严境寂。

景云祥风，荏苒翚翟。抚此瑶图，永膺宝历。于万斯年，过庙必惕。
双峰二偈
楼钥（宋代）

莫把资深两处寻，此心心外更无心。
道人欲问资深话，自得元无古与今。
简令由司理
陈师道（宋代）

居连里巷室连甍，多谢能空凿壁生。
幸有余光子何损，岂无邻壁我先倾。
已知涉世蘧蘧梦，但欲求田俋俋耕。
贫病久甘从弃置，宁堪更类汝南评。
饯唐永昌
徐彦伯（唐代）

金溪碧水玉潭沙，凫舄翩翩弄日华。

斗鸡香陌行春倦，为摘东园桃李花。
题河上亭
姚合（唐代）

亭亭河上亭，鱼踯水禽鸣。九曲何时尽，千峰今日清。

晨光秋更何，暑气夏常轻。杯里移樯影，琴中有浪声。

岸莎连砌静，渔火入窗明。来此多沈醉，神高无宿酲。
送河南元判官赴河南句当苗税充百官俸钱
刘长卿（唐代）

春草长河曲，离心共渺然。方收汉家俸，独向汶阳田。

鸟雀空城在，榛芜旧路迁。山东征战苦，几处有人烟。
卜算子
仇远（元代）

疏树小花风，别浦残鹃雨。不是王孙忘却归，草没归来路。

空积琐窗尘，谁按琼箫谱。暗把金钱卜远人，争敢分明语。
村市
周弼（宋代）

细簇人家住，中分破石崖。
竹门开店屋，草市夹桥街。
水别东流汉，山横北过淮。
并船频借问，同买出江柴。
刘禹端公问云居雨从何来东平问官人风作何色 其二
释重显（宋代）

风作何色，雨从何来。不用弹指，楼阁门开。波波棱棱，南方未回。
陶使君挽歌二首
徐铉（宋代）

太守今何在，行春去不归。筵空收管吹，郊迥俨骖騑.

营外星才落，园中露已稀。伤心梁上燕，犹解向人飞。

始忆花前宴，笙歌醉夕阳。那堪城外送，哀挽逐归艎。

铃阁朝犹闭，风亭日已荒。唯馀迁客泪，沾洒后池傍。
感欢时事
王迈（宋代）

十家生聚发无聊，鸡犬惊惶避使轺。
昔日青苗犹出镪，如今表纸作青苗。
夷陵远望
王鸣盛（清代）

古戍标荆塞，危城见蜀津。云移三峡暮，江接百蛮春。

行役何时已，音书总未真。登楼欲有赋，感激独伤神。
挽京口使君丰郎中十首
刘宰（宋代）

南徐开府未旬时，一扫烦苛布惠慈。
孺子竟孤县榻望，伯牙空有绝弦悲。
望江南 燕来迟
徐灿（清代）

无情燕，故故却才来。飞傍绣帘还絮语，笑人依旧是天涯。

戢翼正徘徊。
游张公善权二洞四首 其四
曾几（宋代）

善权石状说不尽，怪怪奇奇惊倒人。大屋脩廊岩下路，凄风冷雨洞中春。
送许左丞至白沙为舟人所误
左纬（宋代）

短棹无寻处，严城欲闭门。水边人独自，沙上月黄昏。

老别难禁泪，空归易断魂。岂知今夜梦，先过白沙村。
齐山图
吴中复（宋代）

当时齐映为州日，从此山因姓得名。
却自牧之赋诗后，每逢秋至菊含情。
行寻古洞诸峰峭，坐看寒溪数曲清。
梦到亦须尘虑息，那堪图画入神京。
黎茂才飞云见惠丫兰作此谢之
何其伟（明代）

楚泽根移远，谢庭色更幽。何期丛菊日，忽掷纫兰秋。

绿叶阶前润，丹茎畹里抽。会须勤折佩，披拂暗香浮。
送程给事知越州
谢忱（宋代）

垂髫骑竹戏江滨，束发区区走路尘。忆别稽山无去梦，乐闻鉴路欲归人。

棹歌停楫千诗送，帆影乘风百尺伸。行矣东南寄滋重，越民远尔待颁春。
题朱泽民山水
李祁（宋代）

洞庭之南湘水东，青山奕奕蟠苍龙。
云阳峰高七十一，欲与衡苍争为雄。
我家近在云阳下，来往看山如看画。
十年尘土走西风，每忆云阳动悲咤。
吴中胜士朱隐居，笔精默妙天下闻。
画图画出湘江水，青山上有云阳云。
云阳山高湘水绿，十年不见劳心目。
只今看画如看山，万里归情寄鸿鹄。
羸卧
陆游（宋代）

羸卧将如老景何，小园风月且婆娑。
茶因春困论交密，酒为家婆作态多。
马上元无听鸡句，原头那有饭牛歌？自怜远屏犹多事，卖药归来买钓蓑。
杏梁燕（寓解连环）
张辑（宋代）

小楼春浅。记钩帘看雪，袖沾芳片。似不似、柳絮因风，更细与品题，屡呵冰砚。宛转吟情，纵真草、凤笺都遍。到灯前笑谑，酒祓峭寒，移尽更箭。

而今柳阴满院。知花空雪似，人隔春远。叹万事、流水斜阳，谩赢得前诗，醉污团扇。脉脉重来，算惟有、画阑曾见。把千种旧愁，付与杏梁语燕。
送知县莫文渊致仕归钱塘
于谦（明代）

解组还乡未白头，身安意适复何求。六桥有路閒来往，万事无心任去留。

阖境吏民思旧泽，入门儿女具新篘。明朝我亦休官去，同向西湖理钓舟。
古意六首
艾性夫（元代）

匆匆采桑女，花雨湿襜袖。
春风十二弦，生世未触手。
首尾吟 其一一九
邵雍（宋代）

尧夫非是爱吟诗，诗是尧夫诧老时。金玉过从旧朋友，糟糠欢喜老夫妻。

瓦烧酒盏连醅饮，纸画棋盘就地围。六十六年无事客，尧夫非是爱吟诗。
守岁
释德洪（宋代）

除夕自不寐，守岁世事杯。念此岁月往，嗟哉难蔽遮。

旧岁幸无疾，新岁知如何。此夕且相守，拊掌一笑哗。

静闻闹市中，夜鼓不停挝。弟兄醉酩酊，冠巾堕攲斜。

我居岩壑中，不觉日蹉跎。和诗无好句，其敢对人誇。
霍小玉歌 其一
李惟（唐代）

衣飘豆蔻减浓香，脸射芙蓉失娇色。
感兴四首 其四
何失（元代）

渥洼骐骥儿，自有绝尘足。锦张过都门，飞采射众目。

叹彼辕下姿，亦非驽骀物。世乏伯乐俦，谁识千金骨？

所以荷蓑士，烟水日沦没。
鹳雀楼晴望
马戴（唐代）

尧女楼西望，人怀太古时。海波通禹凿，山木闭虞祠。

鸟道残虹挂，龙潭返照移。行云如可驭，万里赴心期。
庚子年还朝饮酒六绝句 其二
韩驹（宋代）

往时看曝石渠书，内酒均颁白玉腴。落魄十年无复醉，因公今日识官壶。
金陵怀古
袁太初（宋代）

晋委东都帝秣陵，岂无机会可争衡。
诸公坐视敌来往，一水反为国重轻。
北伐上章空有语，中流击楫竟何成。
登临不是多伤感，老却胸中十万兵。
渡江云 欲雪
曹贞吉（清代）

湿云黏似絮，关山冻合，风色偃貂裘。玉楼寒起粟，知是仙人，咫尺驾银虬。

黄昏漠漠，窗影黑、思挂帘钩。谁剪碎、明河冰水，一夜下皇州。

还愁。孟婆潦倒，滕六商量，怕梅花孤瘦，又化作、轻烟薄雾。

缭绕枝头，五更错认虚生白，最分明、碧落清幽。成独笑、飞琼毕竟迟留。
次韵俞德翁述怀二首 其二
陈渊（宋代）

飘泊天涯不系舟，又还穷腊动离愁。轩裳琐琐知何者，直自时平未肯休。
西江月慢二首 其一
王时翔（清代）

轻丝细缕，风剪剪、翠烟低掠。拟是玉川生，依稀犹在，月团亲瀹。

傍午窗、七椀浇喉，渴尘空净，未消芒角。漫搅来、清夜无眠，灵府欠扃钥。

恨桂底、虾蟆凭碧落。寓讨逆、奇篇手削。天瞎终然难救护，竟惨撄锋锷。

算不似、别墅闲身，枯枝活火，守茶炉脚。尽日里、长抱添丁花下著。
送琉书记还长乐
释崇岳（宋代）

相见相从道自亲，妙高峰顶谩因循。
业风忽起波涛恶，一锡飘然到七闽。
次韵宋职方雪
刘攽（宋代）

梵天银界谈非想，仙府瑶台恨隔尘。何事同云移绝境，不知高宴即良因。

林芳散漫装珠蕊，粉面光辉照玉人。别举一樽邀老伴，迎春送腊祇三旬。
偈颂七十六首
释师观（宋代）

山奇水秀洞中天，与麽分明知几年。
左右逢源无限意，几人于此彻根源。
雷万春
徐钧（宋代）

六矢飞穿诧木人，屹然不动勇无伦。
极知力尽城将陷，吾亦忘吾有此身。
遣怀
曹家达（清代）

幽意忽不惬，时衰无奈何。乾坤古尘积，沧海早寒多。

江统徙戎论，文山正气歌。只今无壮士，谁与挽天河。
喜晴
韩淲（宋代）

积日困秋雨，晓起天开明。披轩纳晴光，树影当阶横。

遥闻玄蝉急，忽见翠羽轻。整衣聚足坐，似觉天籁清。

身形百年尔，衣食苦强营。运化有理道，超然得此生。
雪 其一
李龏（金朝）

细玉罗纹下碧霄，萦丛自学小梅娇。闲吟只爱煎茶澹，旋斫生柴带叶烧。
从征古州蛮回途纪驿二十三首 其十八 鸭阑
管讷（明代）

养鸭人何在，犹传养鸭阑。野烟青草晚，江雨绿波寒。

表驿名因胜，充庖味可餐。兹禽应解语，岂敢学弹丸。
都僧正慈化大师挽词 其二
释道潜（宋代）

平生轻长物，身世等鸿毛。誉出东南早，人惊节义高。

玩奇唯水石，结客尽英豪。来往元无迹，情钟谩郁陶。
庆周益公新府
刘过（宋代）

潭潭新府列名卿，玉带金鱼喜气横。
能广万间庇寒士，定容驷马向高闳。
午桥庄上江山秀，独乐园中花草荣。
才作美哉轮奂颁，清台又秦相星明。
鹧鸪天 其二
石孝友（宋代）

收拾眉尖眼尾情。夜来真个梦倾城。鸳鸯有底情难尽，蝴蝶无端梦易惊。

愁一掬，月三更。绣帏应好睡轻盈。知他莫有相怜分，展转寻思直到明。
东潭宁子将赴潜山以棋几留赠 其二
边贡（明代）

髹几文楸光照云，僧堂长与对斜曛。翻愁置我南窗下，一度临棋一忆君。
画堂春·湔裙独上小渔矶
顾贞观（清代）

湔裙独上小渔矶，袜罗微溅春泥。一篙生绿画桥低，昨夜前溪。
回首楝花风急，催归暮雨霏霏。扑天香絮拥凄迷，南北东西。
十五夜寻兰心不遇独往贞元阁踏月而归
蒋蘅（清代）

之子期不来，独往践佳兴。招提绝人迹，松关閟幽茜。

皎月独弄姿，水木俱清醒。据石憩微躯，危襟竦虚听。

满地走虬蛇，松篁摇不定。夜游多晴旷，况乃无人境。

咳唾响深谷，虚堂如有应。飕飕山风至，簌簌林箨迸。

心魂已凄动，四顾逾悄静。清极不可留，褰裳蹑莎径。

不知露气深，星星草头莹。
过江外感怀
陈襄（宋代）

江水无情含野烟，江风还似旧时天。
先生隐去思成死，今日重来十六年。
别亲朋
郑蜀宾（唐代）

畏途方万里，生涯近百年。不知将白首，何处入黄泉。
望花有感
王令（宋代）

春来几时余不知，但怪日日柳梢好。
我嗟无地自种花，常恐东梢只生草。
谁家有园不可入，时时纵欲信自到。
寒梅最香落已阑，桃杏虽迟亦颠倒。
高枝飞鸟夜踏空，低树狂儿日摧拗。
惟余零落满地红，主人更听奴频扫。
悲来四顾慷慨歌，要且倾酒浇颜酡。
春归欲挽谁有力，河浊虽泣行奈何。
重至台江闻湘云已化去三载矣
林树梅（清代）

台江不若湘江深，湘竹湘云愁我心。难买欢情到白首，人生何用多黄金。
编杜子美外集
刘敞（宋代）

少陵诗笔捷悬河，乱后流传简策讹。乐自戴公全废坏，书从鲁壁幸增多。

斯文未丧微而显，吾道犹存啸也歌。病肺悲愁情自失，苦吟时复望江沱。
县斋即事
韦骧（宋代）

作邑惭无术，怀民赖有年。讼筒消不逞，宾席汰非贤。

奉养庭闱稳，论求典册全。谁言非吏隐，山水匝城堧。
吏
黄庭坚（宋代）

不待烹茶唤睡回，天官两宰和诗来。清如接笕通春溜，快似挥刀斫怒雷。
致政许侍郎挽词二首
韩元吉（宋代）

海内循良政，高名实吏师。
铜符尝五换，玉节更三持。
慷慨平戎策，雍容对德诗。
甘泉仅持橐，功不负明时。
冬日京邸闻樊梅轩六基先生讣音
张晋（清代）

落拓还家独掩扉，唾壶敲缺赏音稀。几人富贵矜华屋，此老平生祗布衣。

白发垂肩仍作达，黄金到手已全挥。伤心斜日逢庚子，能否魂招雪夜归。
亚父碎玉斗
何儒亮（唐代）

嬴女昔解网，楚王有遗躅。破关既定秦，碎首闻献玉。

贞姿应刃散，清响因风续。匪徇切泥功，将明怀璧辱。

莫量汉祖德，空受项君勖。事去见前心，千秋渭水绿。
木兰花慢·漳州元夕
赵以夫（宋代）

玉梅吹霁雪，觉和气、满南州。更连夕晴光，一番小雨，朝霭全收。人情不知底事，但黄童白叟总追游。驾海千寻彩岫，涨空万点星球。
风流，秀色明眸。金莲步、度轻柔。任往来燕席，香风引舞，清管随讴。何曾见痴太守，已登车、去也又迟留。人似多情皓月，十分照我当楼。
湖上闲坐
释智圆（宋代）

终日湖亭坐，悠悠万虑闲。
眼前何所有，寒水与秋山。
挽大总戎陈翼所先生死殉辽难六首 其一
邓云霄（明代）

漫道兵残将自疑，疾风劲草有谁知？阵临背水争迎敌，食尽睢阳更誓师。

星落黑云沉鼓角，魂归阴雨俨旌旗。英雄有血能成碧，马革何须问裹尸。
定署思乡
缪燧（清代）

廿载吟怀落酒尊，萧萧白发镜中存。微官鸡肋初无味，旧梦莼鲈只独论。

极目烟波愁海国，比邻言笑忆江村。剧怜黄歇坟前路，夜夜寒潮自到门。
怀旧
杜甫（唐代）

地下苏司业，情亲独有君。那因丧乱后，便有死生分。

老罢知明镜，悲来望白云。自从失词伯，不复更论文。
送中书舍人郑惠叔入国二首
曾丰（宋代）

北戎轻用武，西汉重开边。
币帛毫芒费，生灵百万全。
几驰衔命使，今辍判花员。
专对从容道，王君正乐天。
上郡南三十里有相思亭在太山之麓二水所交平
司马光（宋代）

塞下春寒在，东风雪满须。
河阳机上妇，知我苦辛玩。
送潘端叔
赵蕃（宋代）

长沙送我枉君辞，怀玉逢君动我诗。
不是固违良友戒，舍渠宁慰远游悲。
雁来海角平安讯，春到湖边南北枝。
傥忆平生故人否，衡门之下有栖迟。
偈颂七首
释南雅（宋代）

葛陂化杖谁为力，陶壁飞梭事有因。
好是风云相际会，峥嵘头角自惊群。
和杨铁庵送子监镇之任韵五首
姚勉（宋代）

关西夫子家，清白乃世传。
传授已到君，此脉要浑全。
青云开亨衢，况及此妙年。
愿言植名节，照映东西川。
宫词 其二十五
宋白（宋代）

砌台春暖映垂杨，皇子皇孙戏艳阳。半騃半骄花里闹，真珠线断紫罗囊。
舞曲歌辞。吴俞儿舞歌。弩俞
陆龟蒙（唐代）

牛来开弦，人为置镞。捩机关，迸山谷。鹿骇涩，

隼击迟。析毫中睫，洞腋分龟。达坚垒，残雄师，

可以冠猛乐壮曲。抑扬蹈厉，有裂犀兕之气者非公与。
和南剑水阁
赵希逢（宋代）

莫把铅刀比莫邪，匣藏文采锁烟霞。
可怜建水踪犹梗，因忆洛烟酒与花。
寸念空劳驰北闻，真经早合诵南华。
几回魂断云山外，一掬乡心未到家。
花心动（瑞香）
曹勋（宋代）

玉井生寒，正枫落吴江，冷侵罗幕。翠云翦叶，紫锦攒花，暗香遍熏珠阁。瑞非兰麝比，氤氲清彻寥廊。向燕寝，团团秀色，巧宜围却。

宝槛浓开对列，蜂共蝶多情，未知花萼。爱玩置向窗几，时时更碾，建春浇著。最是关情处，惊梦回、酒醒初觉。楚梅早，前村任他暗落。
杨秀才书屋有墨竹一枝为其添补数叶五绝
胡寅（宋代）

老干枯枝傲雪霜，何人写影向华堂。
为君补缀枝头叶，坐觉春风细细香。
郭山人游囊杂咏六首 其三 衲
欧大任（明代）

山僧赠衲衣，旧是稻田样。石床不解眠，夜礼天坛上。
次韵雪窦寺主僧炳同招游山二首
陈著（宋代）

万叶逢秋又缬斑，珠林锦镜好追攀。
人生行乐非容易，本是閒人也未閒。
襄国王飞教千里岁一慰存野人无以仰酬惟祝麟趾之庆而已敬成四绝情见乎辞 其四
王世贞（明代）

老病蒙庄五亩阴，年年孤负楚王金。虽然曳尾泥涂乐，未少衔珠一片心。
次赵保之清明即事五绝
洪咨夔（宋代）

擅春正是海棠时，剩为新晴准备诗。
泼火雨来还不信，岗南岗北竹鸡啼。
梅花绝句·其二
陆游（宋代）

幽谷那堪更北枝，年年自分着花迟。
高标逸韵君知否，正是层冰积雪时。
五言 其三
吕岩（唐代）

顿悟黄芽理，阴阳禀自然。乾坤炉里炼，日月鼎中煎。

木产长生汞，金烹续命铅。世人明此道，立便返童颜。
步至东庄
陆游（宋代）

泽国寒虽晚，霜天已迫冬。
荞花雪无际，稻米玉新舂。
身已风中叶，人方饭後钟。
儿能哀老子，努力事春农。
瀑布
白元鉴（唐代）

太极生柔德，雄姿不可名。淩空虹永挂，泻涧布长成。

映日添霞色，当风振浪声。潺潺云水下，已得涤幽情。
呈刘子卿四首 其一
赵蕃（宋代）

南渡六十载，况谈元祐时。故家垂欲尽，遗事莽难知。

文字既多舛，传闻宁破疑。唯公有源委，万折必东之。
灯下读书戏作
陆游（宋代）

吾生如蠹鱼，亦复类熠燿，一生守断简，微火寒自照。
区区心所乐，那顾世间笑；闭门谢俗子，与汝不同调。
赠夹山长老兼示石门蹇大博
沈辽（宋代）

古佛不灭法，处处唯青山。如来大道场，多出荆湘间。

吾闻夜山胜，欲往倦跻攀。一接老师语，已如陟孱颜。

秋风孤猿啸，绝壑古松殷。夜半天乐清，龙象稽首还。

为我告卓令，法乐元非艰。欲令沉痾愈，邂逅医至闲。
群公子（乐府）
楚石梵琦（明代）

少年意气向谁倾，闲把琵琶出凤城。
染草未匀春色嫩，勒花不住晓寒轻。
风飘十里香尘满，日照三条广路明。
洒扫东堂游射处，分鹅亦足慰人情。
连日雨遂阻到草堂用前韵寄意
虞俦（宋代）

草堂松竹著寒轻，晚岁相看益友生。今雨不来增怅望，却烦钟鼓报晴声。
秋晚小集寿门出藏茗洞庭春饷客分体得六言 其一
梁启心（清代）

扫萚青棠树底，递泉乌石山坰。秋风秋雨留客，一碗春浮洞庭。